પાઘડી માનવીની મર્દાનગી અને રૂપની પ્રચ્છન્ન છટા પ્રગટાવતી હોવા છતાં એની ઉપયોગિતા કંઇ ઓછી નથી. જૂના જમાનામાં હાલતાં ધીંગાણા કે મારામારીના પ્રસંગો ઊભા થતાં. આવા પ્રસંગે પાઘડીએ માનવીના મસ્તકનું રક્ષણ કર્યું છે. સારી બાંધેલી પાઘડીઓ લાકડીઓના ઘા ઝીલી લે છે. પાઘડીમાં મૂકેલી તાંસળી તલવારના વારથી માથું બચાવી લે છે. ધીંગાણામાં અંગ માથે તરવારનો ઘા પડયો હોય તો વહેતા લોહીને અટકાવવા માથેથી પાઘડી ઉતારીને ઘા ફરતી બાંધી દેવામાં આવે છે. કંઇક ઘાયલ યોદ્ધાઓ બહાર નીકળી ગયેલાં આંતરડા ઉપર પાઘડિયું બાંધીને ઘર સુધી પહોંચી ગયાના દાખલા ઇતિહાસનાં પાને નોંધાયા છે. ધીંગાણાના સ્થળેથી ઘાયલ આદમીને પાઘડીની ઝોળી બનાવીને ઘેર લાવવામાં આવે છે. વગડામાં તરસ લાગી હોય, કૂવો હોય પણ પાણી સિંચવાનુ કોઇ સાધન ન હોય ત્યારે પાઘડી ઉપયોગમાં આવે છે.